Document ID: 31999R2761

Ir-Regolament tal-Kummissjoni (KEE) Nru 2761/1999
tat-22 ta’ Diċembru 1999
li jemenda r-Regolament (KE) Nru 296/96 dwar l-informazzjoni li trid tintbagħat mill-Istati Membri u l-prenotament ta' kull xahar tan-nefqa ffinanzjata mit-Taqsima Garanziji tal-Fond Agrikolu Ewropew dwar Gwida u Garanziji (FAEGG) u li jħassar ir-Regolament (KEE) Nru 2776/88
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxil-Komunità Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika komuni agrikola [1], u b'mod partikolari l-Artikoli 4 u S tiegħu,
Wara li kkunsidrat ir-Regolament tal-Kunsill (KE) Nru 1259/1999 tas-17 ta’ Mejju 1999 li jistabbilixxi regoli komuni għall-iskemi diretti ta’ appoġġ skond il-politika komuni agrikola [2], u b'mod partikolari l-Artikolu 11 tiegħu,
Billi:
(1) meta jippreżentaw id-dokumenti għall-prenotament mill-estimi finanzjarji Komunitarji tan-nefqa miġrura f’Mejju u f’Novembru ipprovduta fl-Artikolu 3(5) tar-Regolament tal-Kummissjoni (KEE) Nru 296/96 tas-16 ta’ Frar 1996 dwar l-informazzjoni li trid tintbagħat mill-Istati Membri u l-prenotament ta' kull xahar tan-nefqa ffinanzjata mit-Taqsima Garanziji tal-Fond Agrikolu Ewropew dwar Gwida u Garanziji (FAEGG) u li jħassar ir-Regolament (KEE) Nru 2776/88 [3], kif l-aħħar emendat bir-Regolament (KE) Nru 2236/98 [4], l-Istati Membri għandhom jibagħtu magħhom tabella li tinkludi estratt mir-reġistru tad-debituri u li turi t-total tad-djun kollha identifikati imma għadhom mhux irkuprati skond it-Taqsima Garanziji tal-FAEGG. Ukoll, meta jippreżentaw id-dokumenti, sabiex jipprenotaw mill-estimi finanzjarji Komunitarji n-nefqa minfuqa f’April u f’Ottubru pprovduta fl-Artikolu 3(5) tar-Regolament (KE) Nru 296/96, l-Istati Membri għandhom jibagħtu magħhom tabelli li juru l-ammonti miżmuma skond l-Artikoli 3 u 4 tar-Regolament (KE) Nru 1259/1999 u l-użu magħmul minn dawn l-ammonti skond l-Artikolu 5(2) tar-Regolament ta' l-aħħar;
(2) il-Kummissjoni, skond id-disposizzjonijiet ta' l-Artikolu 37(2) tar-Regolament tal-Kummissjoni (KEE) Nru 1750/1999 tat-23 ta’ Lulju 1999 li jistabbilixxi regoli ddettaljati sabiex jiġi applikat ir-Regolament tal-Kunsill (KE) Nru 1257/1999 dwar appoġġ għall-iżvilupp rurali mill-Fond Agrikolu Ewropew dwar Gwida u Garanziji (FAEGG) [5], wara li għarrfet lill-Istati Membri interessati, għandha tissospendi temporanjament l-avvanzi ta’ kull xahar li għandhom x’jaqsmu man-nefqa minfuqa skond ir-Regolament (KE) Nru 1750/1999, jekk id-dokumenti pprovduti fl-Artikolu 37(1) ta’ dan ir-Regolament ma jiġux irċevuti sat-30 ta’ Settembru ta’ kull sena;
(3) l-Istati Membri jistgħu jallokaw l-ammonti rrilaxxjati bi tnaqqis fil-ħlasijiet, effettwati fuq il-bażi ta' l-Artikoli 3 u 4 tar-Regolament (KE) Nru 1259/1999, għal ċerti miżuri addizzjonali ta’ żvilupp rurali pprovduti fl-Artikolu 5(2) ta’ dan ir-Regolament. L-ammonti hekk miżmuma jridu jintużaw sat-tmiem tat-tielet sena finanzjarja wara dik li fiha jiġu miżmuma. L-ammonti mhux użati sat-tmiem ta’ dan il-perjodu taż-żmien iridu jiġu rkuprati billi jitnaqqas l-aħħar avvanz tas-sena finanzjarja. Id-disposizzjonijiet meħtieġa għal dan l-iskop għandhom jiġu miżjuda mar-Regolament (KE) Nru 296/96 u t-titolu tiegħu għandu jiġi addattat sabiex iqis dan ir-Regolament il-ġdid;
(4) il-Kumitat tal-FAEGG u l-kumitati konġunti maniġerjali pprovduti fl-Artikolu 11 tar-Regolament (KE) Nru 1259/1999 ma tawx opinjoni fil-limitu taż-żmien stabbilit mill-President tiegħu,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 296/96 huwa hawnhekk emendat kif ġej:
1) It-Titolu jiġi mibdul b'dan li ġej: "Ir-Regolament tal-Kummissjoni (KEE) Nru 296/96 tas-16 ta’ Frar 1996 dwar l-informazzjoni li trid tiġi trasmessa mill-Istati Membri u l-prenotament ta’ kull xahar tan-nefqa ffinanzjata mit-Taqsima Garanziji tal-Fond Agrikolu Ewropew dwar Gwida u Garanziji (FAEGG) u li jistabbilixxi ċerti regoli dettaljati sabiex jiġi applikat ir-Regolament tal-Kunsill (KE) Nru 1259/1999".
2) Jiġi miżjud is-subparagrafu li ġej ma' l-Artikolu 3:
"6a. Darbtejn fis-sena, meta jiġu ppreżentati d-dokumenti riferiti fil-paragrafu 5 rigward il-prenotament mill-estimi finanzjarji Komunitarji tan-nefqa minfuqa, f'Mejju u f'Novembru għat-tabella riferita fil-punt (a), u f’April u f'Ottubru għat-tabella riferita fil-punt (b), l-Istati Membri għandhom idaħħlu magħhom:
(a) tabella li tinkludi estratt mir-reġistru tad-debituri u li turi d-djun kollha identifikati iżda għadhom mhux irkuprati sa l-aħħar ta’ April u fit-tmiem tas-sena finanzjarja rigward it-Taqsima Garanziji tal-FAEGG;
(b) it-tabelli li juru s-sitwazzjoni, fl-aħħar ta’ April u fl-aħħar tas-sena finanzjarja, dwar l-ammonti miżmuma skond l-Artikoli 3 u 4 tar-Regolament (KE) Nru 1259/1999 u l-użu magħmul minn dawn l-ammonti skond l-Artikolu 5(2) ta’ dan ir-Regolament."
3) Il-paragrafu li ġej jiġi miżjud ma' l-Artikolu 4:
"6. Fejn id-dokumenti riferiti fl-Artikolu 37(1) tar-Regolament (KE) Nru 1750/1999 ma jiġux irċevuti mill-Kummissjoni sat-30 ta’ Settembru ta’ kull sena, il-Kummissjoni għandha, wara li tinnotifika lill-Istati Membri interessati, tissospendi l-ħlas ta' l-avvanz li għandu x'jaqsam ma' l-ispiża miġbura skond dan ir-Regolament għax-xahar ta’ Awissu.
Fejn dawn id-dokumenti jiġu rċevuti mill-1 sal-15 ta’ Ottubru, il-ħlas ta' l-avvanz riferit fis-subparagrafu ta’ qabel għandu jiġi ddiferit bl-istess numru ta’ ġranet li għalihom id-dokumenti jiġu rċevuti tard.
Fejn id-dokumenti jiġu rċevuti wara l-15 ta’ Ottubru, il-ħlas ta' l-avvanzi li għandhom x'jaqsmu man-nefqa skond ir-Regolament (KE) Nru 1750/1999 rigward ix-xhur ta’ Awissu, Settembru u Ottubru għandu jitwaqqaf sal-ħlas ta’ l-avvanz li għandu x'jaqsam man-nefqa għax-xahar ta’ Frar tas-sena ta’ wara.
Dawn l-ammonti sospiżi għandhom jiġu koperti b’impenn globali għas-sena finanzjarja tas-sospensjoni."
4) L-Artikolu 6 jiġi mibdul b'dan li ġej:
"L-Artikolu 6
1. L-ammonti miżmuma skond l-Artikoli 3 u 4 tar-Regolament (KE) Nru 1259/1999 għandhom jintużaw sat-tmiem tat-tielet sena finanzjarja wara dik li matulha jkunu ġew miżmuma għall-ħlas tal-miżuri addizzjonali ta’ appoġġ Komunitarju skond l-Artikolu 5(2) ta’ dan ir-Regolament.
2. L-ammonti miżmuma u mhux imħallsa skond il-paragrafu 1 għandhom jitnaqqsu mill-avvanzi li għandhom x'jaqsmu man-nefqa għalOttubru tas-sena finanzjarja interessata."
5) Il-punt li ġej jiġi miżjud ma' l-ewwel subparagrafu ta' l-Artikolu 7(1):
"(ċ) in-nefqa li trid tiġi ddikjarata ma għandhiex tqis it-tnaqqis magħmul skond l-Artikoli 3 u 4 tar-Regolament (KE) Nru 1259/1999."
6) Fl-Artikolu 8, il-kliem "l-Artikolu 3(6)" jiġi mibdul bil-kliem "l-Artikolu 3(6) u (6a)".
L-Artikolu 2
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika għan-nefqa minfuqa mill-1 ta’ Jannar 2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta’ Diċembru 1999.

Labels: 12
15